Turniansky potok (prítok Váhu)

Turniansky potok je potok na Strednom Považí, tečie v centrálnej časti okresu Trenčín. Je to ľavostranný prítok Váhu, meria 12,3 km a je tokom III. rádu.

Prameň 
Pramení v juhozápadnom výbežku Strážovských vrchov na juhojuhozápadnom svahu Mackovej (681,3 m n. m.), v lokalite Babie doly, v nadmorskej výške približne 495 m n. m.

Smer toku 
Od prameňa tečie sprvu na krátkom úseku severojužným smerom, v osade Jarky sa prudko stáča na severozápad. Nad Mníchovou Lehotou sa stáča a obcou preteká severoseverozápadným smerom, pod obcou výraznejšie rozširuje koryto a stáča sa západným smerom. Medzi obcou Trenčianska Turná a sútokom so Soblahovským potokom tečie prechodne na západoseverozápad, odtiaľ pokračuje k sútoku so Sedličianskym potokom na juhozápad, potom už tečie k ústiu západojuhozápadným smerom.

Geomorfologické celky 
Strážovské vrchy, podcelok Trenčianska vrchovina, časť Ostrý (pramenná oblasť)
na hornom toku je hraničným tokom medzi celkami Považský Inovec na ľavom a Strážovské vrchy na pravom brehu
Považské podolie, podcelok Trenčianska kotlina (stredný a dolný tok)

Prítoky 
pravostranné: prítok z lokality Májoviská, prítok zo západného svahu Mackovej, prítok z lokality Pekelná dolina, Hukov potok, Soblahovský potok
ľavostranné: prítok od osady Jarky, dva krátke prítoky zo severovýchodných svahov Humienca (609,4 m n. m.), krátky prítok z lokality Humienec, Potôčky, prítok z lokality Kyslá voda, prítok z lokality Hrebeň, prítok z oblasti Palovej, Sedličiansky potok, prítok z lokality Komárovec

Ústie 
Do Váhu ústi západne od obce Trenčianske Stankovce v nadmorskej výške cca 197 m n. m.

Obce 
Potok tečie cez katastrálne územia týchto obcí:
Mníchova Lehota (tečie cez osadu Jarky a následne aj intravilán obce)
Trenčianska Turná (preteká okrajom miestnej časti Hámre a následne intravilánom obce)
Veľké Bierovce (tečie okrajom intravilánu)
Trenčianske Stankovce (nepreteká intravilánom)

Potoky na Slovensku
Povodie Váhu
Vodné toky v okrese Trenčín